Victor Angelescu, acuze grave înaintea meciului dintre FCSB și Sepsi OSK! Cele două rivale, suspectate de "omenie"
Rapid s-a încurcat în prima etapă din play-off, 1-2 cu Farul Constanța, iar FCSB se poate depărta la șapte puncte în fruntea clasamentului dacă trece duminică de Sepsi.
Victor Angelescu, acționarul minoritar al Rapidului, a făcut o remarcă surprinzătoare înainte de întâlnirea directă dintre FCSB și Sepsi. Conducătorul din Giulești s-a declarat convins că trupa lui Charalambous va câștiga meciul, subliniind faptul că cel mai bun jucător de la Sepsi, Marius Ștefănescu, nu a jucat împotriva FCSB-ului în ultimele trei întâlniri directe.
Angelescu a insinuat că Gigi Becali a făcut, probabil, cu Ștefănescu așa cum a făcut și cu Luis Phelipe și Baba Alhassan pe care i-a achiziționat înaintea meciurilor directe cu Poli Iași, respectiv FC Hermannstadt.
Angelescu, acuze grave
"La FCSB – Sepsi, e clar cine va câştiga. A câştigat ultimele şase întâlniri, i-au cam bătut peste tot. Iar faptul că cel mai bun jucător al lor ia cartonaş galben în minutul 90+4 după ce dai gol în minutul 90+2...
Ştefănescu nu joacă de trei meciuri contra FCSB-ului. Mă aştept ca de la vară Ştefănescu să joace la FCSB, să fie transferat de Gigi Becali. Un galben stupid, e cel mai bun jucător de la ei.
Dar înseamnă că a făcut-o de vreo trei ori. FCSB ne-a obişnuit să joace cu Iaşiul şi să îl ia înainte de meci pe Luis Phelipe, cu Hermannstadt îl ia pe Baba Alhassan.
Că tot vorbesc ei de omenie. Eu nu acuz, dar spun că nu mi se pare normal. Să iei un cartonaş galben în minutul 90+4 şi apoi să nu joci. Este statistică. Se vede. Sunt multe altele. Celor care le e frică de omenie au făcut-o de multe ori. Nouă ne-a dat gol Micovschi", a spus Victor Angelescu, potrivit Fanatik.
FCSB primește vizita lui Sepsi OSK, duminică, de la ora 21:00, pe Arena Națională, în prima etapă din play-off-ul Superligii.
Urmăriți SPORT.RO și pe Google News